14 Re ka solegelwa molemo jang ke se Jesu a neng a se ruta mo setshwantshong sa sebediso? Fa re tlhatlhanya ka bokao jwa setshwantsho sa ga Jesu, re lemoga gore ga re tlhoke go tshwenyega thata ka gore dimilionemilione tse di iseng di rerelwe di tla utlwa molaetsa wa Bogosi jang. Jehofa ke ene a laolang maemo. Mme ke eng se re tshwanetseng go se dira? Lefoko la Modimo le araba ka go re: “O jale peo ya gago mme o se ka wa letla seatla sa gago gore se ikhutse go fitlha maitseboa; gonne ga o itse kwa seno se tla nnang le katlego teng, e ka tswa e le fano kgotsa fale, kgotsa gore a ka bobedi jwa tsone di tla nna molemo ka go tshwana.” (Mor. 11:6) Ka fa letlhakoreng le lengwe, ga re a tshwanela go lebala go rapelela gore tiro ya go rera e atlege, segolobogolo kwa dinageng tse tiro eo e thibetsweng kwa go tsone.—Baef. 6:18-20.